‘ડૉક્ટર, અમે અમારી દીકરીનું નામ કોણ જાણે ક્યા ચોઘડિયામાં પાડ્યું હશે કે અમે થાકી ગયા છીએ. એ એના નામ ‘મનસ્વી’ પ્રમાણે જ વર્તે છે. આર્કિટેક્ચરના ફાઈનલયરમાં ભણે છે. પણ હવે એને એ ભણવું નથી. એમ.બી.એ. કરવું છે. પછી એને મોટીવેશનલ સ્પીકર બનવાનો ચસકો ચડ્યો છે. પણ હમણાં હમણાં એણે ચોથા બોયફ્રેન્ડ જોડે બ્રેક-અપ કરી લીધું. પછી ચાર દિવસ સુધી એટલું બધું રડતી રહી કે અમે ગભરાઈ ગયા. હમણાંથી ગાડી બેફામ ચલાવે છે. એક્ટિવાચાલક છોકરી સાથે ગાડી અથડાવી મારી હતી. ઈશ્વરકૃપાએ એ છોકરી બચી ગઈ. નહીં તો અમારી દશા બેસી જાત. લોકો માટે હંમેશા ફરિયાદો કરે છે. કોઈના ઉપર વિશ્વાસ મૂકી શકતી નથી. પૈસા વાપરવામાં પણ એનો હાથ ખૂબ છુટ્ટો છે. વાતે વાતે અગ્રેસિવ બની જતી. મનસ્વીની અમને ચિંતા થાય છે.’ સુલોચનાબહેને કહ્યું.